אוניברסיטת ציריך

אוניברסיטת ציריך (בגרמנית Universität Zürich, בראשי תיבות UZH),ממוקמת בעיר ציריך, היא האוניברסיטה הגדולה בשווייץ עם 26,000 סטודנטים.

אוניברסיטת ציריך נוסדה ב-29 באפריל 1833 על ידי איחודן של שלוש המכללות הנפרדות למשפטים, רפואה ותאולוגיה למוסד אקדמי אחד. בנוסף הוקמה פקולטה חדשה לפילוסופיה. אוניברסיטת ציריך הייתה הראשונה באירופה שנוסדה על ידי מדינה, ולא על ידי מלך או הכנסייה. משנת 1847 הורשו נשים להקשיב להרצאות פילוסופיה, ובשנת 1866 התקבלה לאוניברסיטה אישה, לראשונה בהיסטוריה, כסטודנטית מהמניין. הפקולטה לווטרינריה נוסדה בשנת 1901 ולמעשה היא הפקולטה העתיקה ביותר בעולם מסוגה. בשנת 1914 עברה האוניברסיטה למיקום חדש, בתוך ציריך, וכיום מבני האוניברסיטה פזורים בכל רחבי העיר.

נכון ל-2015 היו רשומים באוניברסיטה כ-26 אלף תלמידים, וכ-4,650 אנשי סגל, שמתוכם כ-630 פרופסורים.

האוניברסיטה חברה ברשת אוניברסיטאס 21 וחברה בליגה האירופית לאוניברסיטאות מחקר.

פקולטות ומחלקות 
לאוניברסיטת ציריך 7 פקולטות, אשר כוללות 150 מחלקות ומכונים. נכון ל-2015 הפקולטות המרכזיות של האוניברסיטה הן:
 הפקולטה לתאולוגיה
 הפקולטה למשפטים
 הפקולטה לעסקים, כלכלה ומדעי המידע
 הפקולטה לרפואה
 הפקולטה לוטרינריה
 הפקולטה לאמנות ומדעי החברה
 הפקולטה למדעים

בוגרים ידועים 
עם בוגריה של האוניברסיטה ואנשי הסגל שלה נמנה מספר גדול של מדענים וזוכי פרס נובל, ובהם:
אלברט איינשטיין
וילהלם רנטגן
תאודור מומזן
ארווין שרדינגר
אלכסנדר מילר
 פטר דביי
 וולטר רודולף הס
 פאול קארר
 לבוסלב רוז'יצ'קה
 אלפרד ורנר

בוגרים ידועים נוספים הם: רוזה לוקסמבורג, דוריס לויטהרד, וראש ממשלת קוסובו, האשים טאצ'י.

דירוגים בעולם 
 בדירוג שנגחאי לשנת 2020, האוניברסיטה ממוקמת במקום ה-56 במדד העולמי, ובמקום ה-2 בשווייץ.
 בדירוג QS לשנת 2021, האוניברסיטה ממוקמת במקום ה-69 במדד העולמי.

קישורים חיצוניים

 

 דף הבית של האוניברסיטה

הערות שוליים

ערכים שבהם תבנית בריטניקה אינה מתאימה
ציריך
ציריך: חינוך
הליגה האירופית לאוניברסיטאות מחקר
אוניברסיטאס 21
ציריך: מבנים
ציריך: תרבות